Merih Demiral

Merih Demiral (s. 5. maaliskuuta 1998 Kocaeli) on turkkilainen jalkapalloilija, pelipaikaltaan keskuspuolustaja. Hän on pituudeltaan 190-senttimetrinen. Hän lähti vuonna 2016 Fenerbahçen junioreista pelaamaan Portugaliin, jossa hän edusti alemmilla sarjatasoilla Alcanenensea ja Sportingin reservijoukkuetta. Hän pelasi Turkin Superliigassa ensimmäiset ottelunsa kaudella 2018–2019 Alanyasporin joukkueessa mutta siirtyi tammikuussa 2019 Italiaan. Hän on pelannut Serie A:ssa Sassuolon joukkueessa 14 ottelua, joissa hän on tehnyt kaksi maalia, ja kaudesta 2019–2020 alkaen Juventuksessa 21 ottelua, joissa hän on tehnyt yhden maalin. Kaudeksi 2021–2022 hän siirtyi lainalle Serie A -seura Atalantaan.

Demiral pelasi useissa Turkin nuorisomaajoukkueissa yhteensä nelisenkymmentä ottelua. Hän pelasi ensimmäisen ottelunsa Turkin A-maajoukkueessa marraskuussa 2018 ystävyysottelussa Ukrainaa vastaan. Kesällä 2021 pelatuissa EM-kilpailuissa hän pelasi Turkin kolmesta ottelusta kahdessa täydet minuutit ja tuli yhden ottelun puolivälissä kentälle. Lokakuun 2021 puoliväliin mennessä Demiral on pelannut 29 maaottelua, joista 25 ottelua avauskokoonpanossa.

Lähteet 

Turkkilaiset jalkapalloilijat
Vuonna 1998 syntyneet
Elävät henkilöt